《烧香寺》
元代·甘泳

暑热不可度，须此日暮凉。况尔得佳友，共约栖禅房。

行吟发幽得，空阔入水乡。萧散意自适，轻风动衣裳。

谁欤远有望，烟影生冥茫。已复入古寺，树色交青苍。

虚廊绝蚊蛾，可近灯烛光。莲花生清池，静坐乃闻香。

尊卑就次序，肴核罗杯觞。嗟此坐中人，声名托文章。

云霄纵高步，山林倏潜藏。况遇知己饮，豁达倾肺肠。

抚掌发一笑，神思惊轩昂。酣歌得未已，下趁青苔荒。

仰视天无尘，素月升东墙。百年亦如寄，万事何其长。

慎勿忘今夕，嘉话连僧房。

作者简介：甘泳（1242—1290）宋末元初诗人。字中夫，一字泳之，自号东溪子，江西崇仁人。性刚正，不与时俯仰。平生不娶，效林和靖。读书不拘绳尺，尤工於诗。年二十余，浪迹东南，受知于徐径畈、杨东涧。又与赵东林、黄大山、林正庵、曾平山游。至元二十七年卒。生平事迹见《万姓统谱》卷六六、《元诗选》三集。